Нағыз тәрбиеші болу- бақыт әрі абырой. Шындығында тәрбиеші болу оңай болып көрінгенімен, нағыз тәрбиеші болу екінің бірінің қолынан келе бермесі анық. Өмірде мамандықтың сан түрі бар. Мәселен: аспазшы, есепші, сатушы, заңгер, дәрігер тағы басқа мамандықтар түрлері бар. Бірақ менің таңдауым болашақ буындарды тәрбиелеу, яғни тәрбиеші мамандығы болды. Әрине бұл таңдауыма өкінбеймін, керісінше сол жаңағы айтып кеткен мамандық иелерін оқытып-тоқытатын осы біз, ұстаздар қауымы емес пе?! Сондықтан өз ісіне берілген, шәкіртерінің жанынан ұрқия білген ұстаздың өмірі қашанда қызықты. Ұлағатты ұстаздар қатарына ену ақ басты мақсатым.

 Анамның айтуы бойынша мен бала күнімнен осы мамандықты жақсы көрсем керек. Күн ұзақ қуыршақтарды партаға тізіп қойып мұғалім болудан жалықпаған екенмін. Есейе келе бұл қылығым шынайы арманға айналды. Мектеп қабырғасында жүргенде де ұстаздарға қызыға қарап олардың әрбірін жан-жүрегіммен шын жақсы көретінмін.

 Бүгін сол тәлімгерлеріме дән ризамын, өйткені сол ұстаздардың арқасында мен 2013 жылы Қостанай қаласындағы Қостанай Педагогикалық колледжін ойдағыдай тәмамдадым. Әрине жас маман болған соң білмейтін тұстарым болып жатады, бірақ бұл білместіктерді ізденісімнің арқасында жоюға тырысамын. Тәрбиешілер қатарын толықтырып отыратын мен секілді жас мамандар да үнемі ізденіс үстінде болып,әр ұйымдастырылған оқу қызметін,сапалы етіп өткізуге, еңбек жолына абыройлық артуға барын салады. Тәрбиешіге артылған мұндай жауапкершілікті әрбір тәрбиеші сезінеді деп білем. Ең бастысы мен өз мамандығымнан рухани күш аламын. Балабақшаға кіргеннен-ақ бүлдіршіндердің жүздерін көріп шаттанып қаламын. Әр баланың ойын еркін жеткізе алатындай жағдай жасауға тырысамын, өйткені алдымызға келген бүлдіршіндер біреудің маңдай алды жарығы, тәуелсіз еліміздің еркін азаматтары.

 Біздің жұмысымыз ауыр болғанымен абыройлы-тәрбиеші мамандығын таңдағанымды мақтан етемін. Дүниедегі мамандық атаулының төресі болған ұстаздық жолында жүрген мен өзімді бақытты жандардың бірі санаймын.

 Ел басы айтқандай , «Ұлт болашағы білімді ұрпақ қолында». Ал өмірде менің ұстанған қағидам: мақсатқа жету үшін тәрбиешілер өз міндетін тиісті деңгейде атқаруы қажет. Сонда ғана білімді ұрпақ, болашақта білікті маман болып шығатыны сөзсіз.